Deputatul Nelu Tătaru, vicepreședinte PNL, a vorbit despre alegerile europarlamentare, vineri, la Știrile B1 TV prezentate de Gabriela Mihai, și s-a arătat sigur că liberalii și social-democrații vor ajunge la un consens în ceea ce privește numele persoanei care va deschide lista comună de candidați.
"Suntem într-o coaliție, am avut niște negocieri, s-a hotărât deschiderea listei cu independent. În același timp, după cum știm, după independent urma Mihai Tudose. Nu avem o problemă atât de profundă încât să batem chiar atât de tare o monedă pe plecarea primului candidat sau cine va deschide lista neapărat. Cred că discuțiile din coaliție de luni vor trebui să plece de la același principiu, în care să gândim poate totuși un independent să ajungă tot primul pe listă, dar discuțiile se pot extinde și la tot ce înseamnă reașezarea pe listă", a declarat liberalul.
"În ambele partide au existat oameni și înainte de a căuta un independent. Cred că discuțiile de luni din coaliție vor trebui să tranșeze și acest aspect, mergem pe listă de oameni de partid sau căutăm acel independent care să deschidă o listă. Din punctul meu de vedere, discuțiile sunt deschise în ambele sensuri, iar să ne cramponăm cine dintre domnul Tudose sau Rareș Bogdan va deschide lista cred că e o pierdere mai mare de timp decât să cădem de acord că într-adevăr un om cu o anumită notorietate, cu o anumită așezare și cu o anumită importanță în cele două partide, poate deschide această listă", a continuat Nelu Tătaru.
Întrebat dacă PNL înclină spre varianta unui independent, el a adăugat: "Nu, înclinăm spre o deschidere la negocieri în această coaliție. Așa am început și când am construit această coaliție, așa vom continua".